Sa semente

Si semenat. Sa terra est tottu aperta
e niedda, in s’atonzu frittorosu
cun pagu sole, e d’abas generosu,
pro ch’abbundante fruttet cust’offerta

De s’omine, chi tristu a passu seriu
sighit s’aradu, chi sos boes lentos
tirana a bellu a bellu, casi intentos
a cumprire su largu semeneriu.

Passat un’omine a bertul’a pala
che unu sazeldote; a larga manu
frundit a terra su biundu ranu
e pesat su brazzu simil’a un’ala.

Sas roccas lughen in sa frisca terra
e buscos nieddos miran sa fatiga
de s’aradore, pro chi s’alta ispiga
benzad’a premiare custa gherra.

Cantu seculos goi in sos atonzos
tempestosos sos babbos han aradu
sa terra antiga? E serios miradu
han sos montes, eternos testimonzos?

S’omine appena énnidu a sa terra
hat chircadu su pane. Dae tando
narbonende arende e semenando
hat cuminzadu cust’eterna gherra